钦定古今图书集成/明伦汇编/官常典/第678卷 > 柳彧
## 钦定古今图书集成/明伦汇编/官常典/第678卷 > 柳彧

按《隋书》本传，“彧字幼文，河东解人也。七世祖卓，随晋
南迁，寓居襄阳。父仲礼，为梁将败归周，复家本土。彧
少好学，颇涉经史。周大冢宰宇文护引为中外府记
室，久而出为宁州总管掾武帝亲总万机，彧诣阙求
试，帝异之，以为司武中士，转郑令。平齐之后，帝大赏
从官，留京者不预。彧上表曰：‘今太平告始，信赏宜明，
酬勋报劳，务先有本。屠城破邑，出自圣规，斩将搴旗，
必由圣略。若负戈擐甲，征捍劬劳，至于镇抚国家，宿
卫为重，俱禀成算，非专己能。留从事同，功劳须等。皇
太子以下，实有守宗庙之功。昔萧何留守，茅土先于
平阳；穆之居中，没后犹蒙优策。不胜管见，奉表以闻’。”
于是留守并加汎级。高祖受禅，累迁尚书虞部侍郎，
以母忧去职。未几，起为屯田侍郎，固让弗许。时制，三
品以上，门皆列戟。左仆射高颎子弘德封应国公，申
牒请戟。彧判曰：“仆射之子，更不异居。父之戟槊，已列
门外。尊有压卑之义，子有避父之礼，岂容外门既设，
内阁又施。”事竟不行，颎闻而叹伏。后迁治书侍御史，
当朝正色，甚为百寮之所敬惮。上嘉其婞直，谓彧曰：
“大丈夫当立名于世，无容容而已。”赐钱十万，米百石。
于时刺史多任武将，类不称职。彧上表曰：“方今天下
太平，四海清谧，共治百姓，须任其才。昔汉光武一代
明哲，起自布衣，备知情伪，与二十八将披荆棘，定天
下。及功成之后，无所职任。伏见诏书以上柱国和平
子为”杞州刺史，其人年垂八十，钟鸣漏尽。前任赵州，
暗于职务，政由群小，贿赂公行。百姓吁嗟，歌谣满道。
乃云：“老禾不早杀，馀种秽良田。”古人有云：“耕当问奴，
织当问婢”，此言各有所能也。平子弓马武用，是其所
长；治民莅职，非其所解。至尊思治，无忘寝兴。如谓优
老尚年，自可厚赐金帛；若令刺举，所损殊“大臣死而
后已，敢不竭诚！”上善之。平子竟免。有应州刺史唐君
明，居母丧，娶雍州长史厍狄士文之从父妹。彧劾之
曰：“臣闻天地之位既分，夫妇之礼斯著。君亲之义生
焉，尊卑之教攸设。是以孝惟行本，礼实身基，自国刑
家，率由斯道。窃以爱敬之情，因心至切；丧纪之重，人
伦所先。君明钻燧虽改，在文无变。忽劬劳之痛，成嬿
尔之亲，冒此苴缞，命彼褕翟。不义不昵，《春秋》载其将
亡；无礼无仪，诗人欲其遄死。士文赞务神州，名位通
显，整齐风教，四方是则弃二姓之重匹，违六礼之轨
仪，请禁锢终身，以惩风俗。”二人竟坐得罪。隋承丧乱
之后，风俗颓坏，彧多所矫正，上甚嘉之。又见上勤于
听受，百寮奏请，多有烦碎，因上疏谏曰：“臣闻自古圣
帝，莫过唐虞，象天则地，布政施化，不为丛脞，是谓钦
明。《语》曰：‘天何言哉，四时行焉’。故知人君出令，诫在烦
数。是以舜任五臣，尧咨四岳，设官分职，各有司存，垂
拱无为，天下以治，所谓劳于求贤，逸于任使。又云：‘天
子穆穆，诸侯皇皇’。此言君臣上下，体裁有别。比见四
海一家，万机务广，事无大小，咸关圣听。陛下留心治
道，无惮疲劳，亦由群臣惧罪，不能自决，取判天旨。闻
奏过多，乃至营造细小之事，出给轻微之物，一日之
内，酬答百司，至乃日旰忘食，夜分未寝，动以文簿，忧
劳圣躬。伏愿思臣至言，少减烦务，以怡神为意，以养
性为怀，思武王安乐之义，念文王勤忧之理。若其经
国大事，非臣下裁断者，伏愿详决。自馀细务，责成所
司，则圣体尽无疆之寿，臣下蒙覆育之赐也。”上览而
嘉之。后以忤旨免。未几，复令视事，因谓彧曰：“无改尔
心。”以其家贫，敕有司为之筑宅，因曰：“柳彧正直士，国
之宝也。”其见重如此。右仆射杨素，当涂显贵，百寮慑
惮，无敢忤者。尝以少谴，敕送南台。素恃贵，坐彧床。彧
从外来，见素如此，于阶下端笏整容，谓素曰：“奉敕治
公之罪。”素遽下，彧据案而坐，立素于庭，辩诘事状。素
由是衔之。彧时方为上所信任，故素未有以中之。彧
见近代以来，都邑百姓，每至正月十五日作角抵之
戏，逓相夸竞，至于糜费财力，上奏请禁绝之，曰：“臣闻
昔者明主训民治国，率履法度，动由礼典，非法不服，
非道不行，道路不同，男女有别，防其邪僻，纳诸轨度。
窃见京邑爰及外州，每以正月望夜，充街塞陌，聚戏
朋游，鸣鼓聒天，燎炬照地，人戴兽面，男为女服，倡优
杂技，诡状异形，以秽嫚为欢娱，用鄙亵为笑乐，内外
共观，曾不相避。高棚跨路，广幕陵云，袨服靓妆，车马
填噎。肴醑肆陈，丝竹繁会。竭赀破产，竞此一时。尽室
并孥，无问贵贱，男女混杂，缁素不分。秽行因此而生，
盗贼由斯而起。浸以成俗，实有由来，因循敝风，曾无
先觉。非益于化，实损于民。请颁行天下，并即禁断。康
哉《雅》《颂》，足美盛德之形容；鼓腹行歌，自表无为之至
乐。敢有犯者，请以故违敕论。”诏可其奏。是岁，持节巡
省河北五十二州，奏免长吏赃污不称职者二百馀
人，州县肃然，莫不震惧。上嘉之，赐绢二百匹，毡三十领，拜仪同三司。岁馀，加员外散骑常侍，治书如故。仁
寿初，复持节巡省太原道十九州，及还，赐绢百五十
匹。彧尝得博陵李文博所撰《治道集》十卷，蜀王秀遣
人求之，彧送之于秀，秀复赐彧奴婢十口。及秀得罪，
杨素奏彧以内臣交通诸侯，除名为民，配戍怀远镇。
行达高阳，有诏征还。至晋阳，值汉王谅作乱，遣使驰
召彧，将与计事。彧为使所逼，初不知谅反将入城，而
谅反形巳露。彧度不得免，遂诈中恶不食，自称危笃，
谅怒囚之。及谅败，杨素奏“彧心怀两端，以候事变，迹
虽不反，心实同逆。”坐徙敦煌。杨素卒后，乃自申理。有
诏征还京师，卒于道。子绍。